Virallinen lehti nro C 056 , 06/03/1995 s. 0108



B4-0223, 0239, 0246, 0257, 0265, 0278 ja 0296/95 Päätöslauselma ihmisoikeuksista Nigeriassa Euroopan parlamentti, - ottaen huomioon aikaisemmat Nigeriaa koskevat päätöslauselmansa, - tietoisena AKT-maiden ja EU:n yhteiskokouksen 6. lokakuuta 1994 (Libreville, Gabon) päätöslauselmasta, joka tuomitsi Nigeriassa tapahtuneet ihmisoikeuksien loukkaukset ja vaati Moshood Abiolan ehdotonta vapauttamista, A. huolestuneena Nigerian sotilashallituksen vallanpidosta, joka kansainvälisen yhteisön vaatimuksista välittämättä jatkuvasti jättää vuoden 1994 vaalien tulokset huomiotta ja syyllistyy lukuisiin ihmisoikeuksien loukkauksiin, B. ottaen huomioon, että tämä diktatuurihallitus pidättää demokraattisen opposition johtajia, hajoittaa ammattiyhdistyksien hallintoelimiä ja peruuttaa poliittisia perusoikeuksia, kuten sananvapaus ja lehdistön vapaus, C. syvästi huolestuneena turvajoukkojen Ogonimaassa tekemistä vakavista ihmisoikeuksien loukkauksista, joissa turvajoukot ovat teloittaneet laittomasti vähintään 50 ihmistä ja pidättäneet arviolta 600 ihmistä hyökkäyksissä, jotka ovat kohdistuneet noin 60 Ogonimaan kylään lähinnä vuoden 1994 touko- ja kesäkuun aikana, D. syvästi huolestuneena Ken Saro-Wiwan, kirjailijan ja Ogoni-kansan eloonjäämisliikkeen (MOSOP) pasifistisen johtajan, käynnissä olevasta oikeudenkaynnistä sekä 27:stä muusta oppositiojohtajasta, jotka on pidätetty ja vangittu 22. toukokuuta 1994, asetettu syytteeseen 6. helmikuuta 1995 ja jotka tuodaan murhasta syytettyinä erityisesti asetetun sotilastuomioistuimen eteen 21. helmikuuta 1995, E. toteaa, että nämä 28 henkilöä ovat protestoineet öljynporauksen River- maakunnassa aiheuttamaa tuhoa vastaan. Sen jälkeen kun öljyä löydettiin Ogoni-kansan mailta 50-luvulla, kansa on kokenut ekologisen painajaisen: öljyvuotoja, maatilojen ja kylien läpi vedettyjä putkistoja, kaiken protestoinnin raakamaista tukahduttamista, F. peläten, että Ken Saro-Wiwa, joka sai Ruotsin vaihtoehto-nobelin viime syksynä ja jonka Amnesty International on julistanut mielipidevangiksi, on vaarassa tulla tuomituksi kuolemaan, 1. Vaatii Abiolan, Ken Saro-Wiwan sekä muiden poliittisten ja ammattiyhdistysjohtajien välitöntä vapauttamista, jotka ovat vangittuina osallistuttuaan kampanjointiin oikeudenmukaisuuden ja demokratian puolesta Nigeriassa, sekä kaikille muille poliittisista syistä vangituille henkilöille; 2. Vaatii erityisesti, että Nigerian valtio myöntää nämä 28 ehdotonta vapautusta ja lopettaa väkivallan käytön protestien tukahduttamisessa; 3. Vaatii Abujan hallitusta tunnustamaan vuoden 1993 kesäkuun 12. päivän vaalien tulokset ja Kadunan vetoomustuomioistuimen päätöksen, jonka mukaan Abiolan pidätys oli lainvastainen; 4. Pyytää Nigerian vallanpitäjiä vakiinnuttamaan demokraattisen hallinnon, ottamaan täysin huomioon kansainväliset ihmisoikeuksia koskevat velvoitteensa sekä parantamaan ympäristölainsäädäntöä ja sen täytäntöönpanoa; 5. Pyytää Nigerian vallanpitäjiä etsimään Ogoni-kansan ongelmille ratkaisun, joka turvaa sen oikeudet ja kulttuurin; 6. Vaatii riippumattoman ja puolueettoman tutkimuselimen perustamista tutkimaan River-maakunnassa vuosina 1993 ja 1994 tapahtuneita tappoja ja laittomia teloituksia, ja että tämän tutkimustulokset julkistetaan ja että syylliset saatetaan edesvastuuseen kansainvälisen käytännön mukaisesti; 7. Kehottaa Euroopan unionia painostamaan Nigerian vallanpitäjiä takaamaan, että Nigeriaan palautetaan demokratia ja että ihmisoikeuksien loukkaukset lopetetaan; 8. Pyytää puhemiestään välittämään tämän päätöslauselman neuvostolle, komissiolle, Nigerian hallitukselle, AKT-maiden ja EU:n yhteiskokouksen puheenjohtajille sekä Nigerian viranomaisille.